钦定古今图书集成/明伦汇编/氏族典/第127卷 > 陈察
## 钦定古今图书集成/明伦汇编/氏族典/第127卷 > 陈察

按《明外史陈察传》：“察字原习，常熟人。弘治十五年进
士。授南昌推官。正德初，拜南京御史，寻改北。刘瑾既诛，武宗犹日狎群小。察偕同官请务讲学，节嗜欲，勤
视朝，语甚切直。以养亲归，家居九年，始赴补。会帝将
亲征宸濠，察请无行，忤旨，夺俸一年。俄巡按云南，讨
定弥勒州，以功增秩。世宗即位，还朝，言兴献帝不当”
加皇号。嘉靖初，出按四川，请罢镇守。中贵，不听。帝亲
鞫杨言，落其一指。察大呼曰：“臣愿以不肖躯易言命，
不忍言独死。”帝目摄之，察不为动。退具疏申理，且请
下王邦奇于狱，直声振朝野。巡视京营，极陈武定侯
郭勋贪横状。擢南京太仆少卿。疏辞，因请召前给事
中刘世贤等二十馀人。帝怒，责以市恩要名，贬远方
杂职，补海阳教谕。累迁山西左布政使，入为光禄卿，
以佥都御史巡抚南、赣。居二年，乞休，因荐前都御史
万镗等十四人可用。帝责察徇私妄举，斥为民。察居
官廉，既归，敝衣粝食而已。